Ricaldòn
Ricaldòn o Ricaldon (Ricaldone an italian) a l'é un comun dël Piemont ëd 657 abitant , ant la provinsa ëd Lissandria.

Ël pais a resta ant l'Àut Monfrà, e sò teritòri a comprend le colin-e an sla riva nòrd-oriental ëd la Bormia.

Stòria
Le orìgin ëd Ricaldon a armonto a l'Àuta Età 'd Mès e a smìa ch'ël topònim a peussa derivé da la forma compòsta Runcus Aldonis, andova che Runcus a s'arferiss a l'utiss ch'as deuvra për ranché via ij rovèj e Aldonis a l'é la forma genitiva d'ën patronìmich d'orìgin longobarda. Ël pais a ven costituì tanme feod e a fa part ëd la Marca Aleràmica e dël Contà d'Àich. Dël 1178 a l'é cità antra ij possediment ëd l'abassìa ëd San Quintin dë Spign. A passa sota al contròl ëd vàire sgnorìe locaj, antra le quaj a-i son jë sgnor ëd Canèj, jë sgnor ëd Ricaldon e ij Colomb ëd Cucri. 

Dël 1434 Ricaldon a fa sarament ëd fideltà a Gian Giaco Paleòlogh e a intra ant ël Marcheisà ëd Monfrà e a na fa part fin-a a l'inissi dël Setsent. An séguit a la guèra 'd sucession ëspagneula e al sucessiv Tratà d'Utrecht, Ricaldòn a passa al Ducà 'd Savòja 'd Vitòrio Medeo II e pì tard al Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) d'Àich e al Mandament d'Àich.

Aministrassion
Ël sìndich a l'é Massimo Lovisolo (dal 14/06/2004, scond mandà da l'08/06/2009, ters mandà dal 26/05/2014).

Anliure esterne 
 Sit istitussional

Arferiment 

Ricaldon